22.4.2016
Tiedote Pohjois-Pielaveden koulun (0-6. luokat) oppilaiden koteihin poissaoloista (PoL 26§, 35§, 45§)
Pielaveden kunnan kouluissa otetaan käyttöön yhtenäiset toimintatavat oppilaiden poissaoloihin puuttumiseksi. Koulun menestyksekäs suorittaminen edellyttää säännöllistä koulussa käymistä, asiasta on keskusteltu myös tärkeimpien yhteistyötahojen eli terveydenhuollon ja sosiaalitoimen kanssa. Poissaoloihin puuttuminen voi olla tarpeen esimerkiksi silloin, kun havaitaan toistuvia poissaoloja samoilta päiviltä tai oppitunneilta tai jos oppilaalla on selvittämättömiä tai luvattomia poissaoloja. Myös silloin, kun oppilaan poissaolojen syynä oleva sairaus ei ole selkeä ja poissaolo jatkuu pitkään ilman lääkärin todistusta tai lausuntoa, on tilanteeseen syytä puuttua. Varhaisella puuttumisella voimme parhaiten edistää yhteistä tavoitettamme, eli sitä että jokainen oppilas oppisi huolehtimaan koulunkäynnistä ja vastuista.
Jotta poissaoloihin puututaan riittävän aikaisin riittävällä tasolla, koulumme noudattaa kunnan koulujen yhteistä toimintatapaa:
-	Kun poissaoloja on yli 50 tuntia lukukaudessa, luokanopettaja ottaa yhteyttä kotiin, kertoon huolensa ja ohjaa oppilaan asian kouluterveydenhoitajalle terveydentilan selvittelyä varten. 
-	Koulu on velvollinen tekemään lastensuojeluilmoituksen, jos oppilas on ollut poissa yli 100 tuntia lukuvuoden/ tai yli 80 tuntia lukukauden aikana eikä terveydentilan selvittelyssä tai muussa puuttumiskäytännössä ole löytynyt hyväksyttävää syytä poissaoloihin. 
-	Molemmissa tapauksissa yhteydenoton tekee luokanopettaja. 
-	Etukäteen anotut lomat (matkat ym.) arvioidaan aina erikseen eli ne yksin eivät aloita jatko-toimenpiteitä.
-	 Jos poissaoloja tulee jo muutenkin paljon, vapaaehtoisia poissaoloja pitäisi välttää mahdollisuuksien mukaan.
Perusopetuslaki velvoittaa huoltajan huolehtimaan lapsensa oppivelvollisuuden suorittamisesta (PoL 26 §) ja siihen kuuluu läsnäolo koulussa. Mikäli oppilas ei voi osallistua opetukseen, tulee siitä ilmoittaa koululle. Huoltaja ilmoittaa lapsensa äkillisestä poissaolosta esimerkiksi sairauden takia mielellään jo ensimmäisenä poissaolopäivänä ja viimeistään kolmantena poissaolopäivänä (esim. tekstiviesti koulun puhelimeen tai poissaoloilmoitus Wilmaan). Mikäli poissaoloilmoitusta ei tule, opettaja ottaa yhteyttä huoltajaan. Selvittämättömät poissaolot kuitataan Wilmassa, sieltä voi myös seurata oppilaan poissaoloja.
Poissaolojen ja niiden syiden selvittelyssä teemme koulun eri ammattihenkilöiden (esim. erityisopettajan, kouluterveydenhuollon, kuraattorin, koulunkäynninohjaajien) lisäksi yhteistyötä myös etsivän nuorisotyön ja sosiaalitoimen kanssa. Tämä on osa koulun monialaista yhteistyötä.